
1. Základné údaje 
1.1. Číslo podľa štátneho zoznamu  
č.835 podľa štátneho zoznamu
1.2. Príslušnosť k európskej sústave chránených území a územiam medzinárodného významu 

Kozol je územím európskeho významu Natura 2000 (SKUEV0239), ktoré bolo vládou SR schválené 17. 3. 2004. Celá mapovaná oblasť je tiež súčasťou Chráneného vtáčieho územia Malá Fatra podľa vyhlášky č. 2/2011 Z. z. z 22. 12. 2010 a platnou od 15. 1. 2011 (MŽP SR, 2010). 
 1.3. Kategória a názov územia 

Národná prírodná rezervácia (NPR) Kozol. 
 1.4.  Platný právny predpis o vyhlásení chráneného územia alebo medzinárodný doklad o zaradení lokality do sústavy území medzinárodného významu
Národná prírodná rezervácia Kozol bola vyhlásená vyhláškou Ministerstva životného prostredia SR č. 83/1993 Z. z. z 23. marca 1993, ktorá v území ustanovila 5. stupeň ochrany.

1.5. Celková výmera chráneného územia a jeho ochranného pásma 

Národná prírodná rezervácia Kozol s 5. stupňom ochrany má výmeru 91,58 ha.

Územie nemá vyhlásené ochranné pásmo. Vymedzuje ho § 17 zákona NR SR č. 543/2002 Z. z. o ochrane prírody a krajiny v znení neskorších predpisov a platí do vzdialenosti 100 m od hranice CHÚ.

Ochranné pásmo Národnej prírodnej rezervácie Kozol má výmeru 54,68 ha a platí v ňom 3. stupeň ochrany.

Národná prírodná rezervácia Kozol a jeho ochranné pásmo má dokopy výmeru 146,26 ha.

	1. Súpis parciel podľa KN reg. „C“
k. ú.: Poluvsie nad Rajčankou
obec: Rajecké Teplice
okres: Žilina

stav KN k 30.06.2016

	Por. č.
	č. parcely
	výmera v m2
	druh pozemku
	vlastník, správca
	poz.

	1.

2.

3.

4.

5.


	2041

2042

2043

2044

2046


	166,859

135,319

6,914

2,330

289,572


	Lesný pozemok

Ostatná plocha

Ostatná plocha

Ostatná plocha

Lesný pozemok


	SR – Lesy Slovenskej republiky, š. p., Námestie SNP 8, Banská Bystrica, PSČ 974 01, SR

Slovenská republika

Slovenská republika

Slovenská republika

SR – Lesy Slovenskej republiky, š. p., Námestie SNP 8, Banská Bystrica, PSČ 974 01, SR
	-

-

-

-

Časť



	       k. ú. spolu: 600,994 m2

	       Celková výmera: 915,800 m2


	1. Súpis parciel podľa KN reg. „C“
k. ú.: Turie

obec: Turie
okres: Žilina

stav KN k 30.06.2016

	Pr. č.
	č. parcely
	výmera v m2
	druh pozemku


	vlastník, správca
	poz.

	1.

2.

3.


	1977

1978

1979


	297,431

5,351

12,024


	Lesný pozemok

Lesný pozemok

Lesný pozemok


	SR – Lesy Slovenskej republiky, š. p., Námestie SNP 8, Banská Bystrica, PSČ 974 01, SR
SR – Lesy Slovenskej republiky, š. p., Námestie SNP 8, Banská Bystrica, PSČ 974 01, SR
SR – Lesy Slovenskej republiky, š. p., Námestie SNP 8, Banská Bystrica, PSČ 974 01, SR
	-

-

-



	       k. ú. spolu: 314,806 m2

	       Celková výmera: 915,800 m2

SVM50 © Úrad geodézie, kartografie a katastra SR, 2000, č.040/010205-AG, Tematické spracovanie © Správa NP Malá Fatra, Varín, 2015
1.6. Súčasný stav predmetu ochrany 
1.6.1. Prírodné pomery 

Geografické vymedzenie územia 

NPR Kozol leží na severnom Slovensku, Lúčanská Fatra, časť Lúčanské Veterné hole (GALVÁNEK, 1985). Kozol (1119,4 m n. m.) tvorí spolu s bočným hrebienkom koniec bočného hrebeňa odpájajúceho sa z hlavného hrebeňa (z Krížavy 1456,7 m n. m.) SZ smerom, ktorý tvoria vrchy Skalka (1308,7 m n. m.) a Kobylie (1066,4 m n. m.). Nachádza sa nad Žilinskou kotlinou a južné svahy klesajú do Medzihorskej doliny. Územie je po geologickej stránke značne komplikované. Na stavbe Kozla a jeho blízkeho okolia sa podieľajú horniny rôznych geologických období, a to kryštalického jadra, mladšieho paleozoika (predovšetkým permu) aj mezozoika rôznej tektonickej príslušnosti (GALVÁNEK, 1985). 

Morfológia terénu, reliéf 

Kozol je mimoriadne zaujímavý svojím tvarom – je výrazne pretiahnutý v smere SV a JZ, pričom z pohľadu východu alebo západu vyzerá ako plošne malý strmý kopec. Vrchol predstavuje príkrovovú trosku, ktorá sa nasunula na prvohorné horniny. Kvôli málo odolnému podložiu a vplyvom exogénnych geomorfologických činiteľov (ako je mráz, vietor, zarezávanie sa Medzihorského potoka a dážď) zvetrali južné a juhovýchodné svahy do strmého reliéfu. Svahy južnej strany sú preto tvorené niekoľkými skalnými terasami, ktorými cez strmé zrázy prudko klesajú do Medzihorskej doliny (DOBEŠ, 2008). Naopak, severozápadné svahy sú trochu miernejšie, zalesnené a bralá tu vystupujú výraznejšie len v jednom mohutnom rade (tzv. Radové skaly). Významný je kontrast tvarov reliéfu na rôznych podložiach. 
Rastlinstvo:
NPR Kozol patrí podľa FUTÁKA (1972) do oblasti západokarpatskej kveteny (Carpaticum occidentale), obvodu vysokých Karpát (Eucarpaticum), okresu Fatra, podokresu Lúčanská Malá Fatra. 

Na rozšírenie a výskyt rastlinstva výrazne vplýva jeho geologické zloženie. Prevažnú časť Kozla tvoria vápence, ktoré sa nenachádzajú vo väčšej miere na okolitých vrchoch (Lúčanská Fatra je budovaná zväčša kryštalinickými horninami). Kozol je vďaka tejto izolácií svojim botanickým zložením jedinečný. Rastlinstvo je ovplyvňované jednak neustále sa tvoriacimi a zarastajúcimi sutinami z dolomitických vápencov, a tiež výskytom dvoch odlišných geologických podloží. Je zrejmé, že izolácia územia zvyšuje genetický tlak, ale naopak sa tak zachovávajú pôvodné typy skalnej a lesnej vegetácie. 

Na území Kozla bolo zistených 294 druhov vyšších rastlín, z toho 14 druhov zákonom chránených  a  európsky významný druh Cypripedium calceolus. Druh Pulsatilla slavica uvádzaný Magicom (1985) nebol overený, neuvádzajú ho ani Bátor a Ujházy (2012). Počas inventarizačného výskumu húb v r. 2013 a 2014 (Tomáň, 2014) bolo zistených 106 druhov makromycétov, z toho 1 druh zákonom chránený a 5 vzácnych druhov.
Nelesné spoločenstvá sú na Kozli viazané na strmé, na juh obrátené svahy. Sú tvorené mohutnými vápencovými skalami so skalnou vegetáciou s druhmi napr. zvonček maličký (Campanula cochleariifolia), prvosienka holá (Primula auricula), ktorých výskyt tu má dealpínsky charakter a drobnými papraďami ako sleziník červený (Asplenium trichomanes), pod ktorými sa nachádzajú komplexy sutín v rôznom štádiu stabilizácie až po nespevnené, neustále sa obnovujúce pohyblivé suťoviská s druhmi luskáč lekársky (Vincetoxicum hirundinaria), valeriana trojená (Valeriana tripteris), ziabor úzkolistý (Dalanum angustifolium). Na čelách skál nájdeme pionierske spoločenstvá s rozchodníkom bielym (Sedum album), r. prudkým (Sedum acre), r. šesťradovým (Sedum sexangulare) a i. Na menej strmých svahoch a v sedielkach sú vyvinuté spoločenstvá zväzov Cirsio - Brachypodion pinnati s občasným výskytom druhov čeľade vstavačovitých, vstavač mužský (Orchis mascula), pavstavač hlavatý a i. a dealpínske spoločenstvá s dominanciou ostrevky vápnomilnej (Sesleria albicans).
Vegetácia lesov 

Rezervácia Kozol má vysoké percento lesnatosti (viac ako polovica územia). Najväčšmi sú zalesnené východné chladné svahy, ale rôzne typy lesných spoločenstiev nachádzame na všetkých stanovištiach. Podľa HANČINSKÉHO (1972) patria lesy NPR Kozol približne rovnakým dielom do lesného vegetačného stupňa jedľovo – bukového (5. lvs) a smrekovo – bukovo – jedľového (6. lvs). MAGIC (1985) uvádza, že pod hrebeňom sú to floristicky bohaté horské kvetnaté bučiny. Sú to pôvodné pralesovité porasty a v zastúpení drevín sa okrem buka a javora horského vzácne vyskytuje aj brest horský a jedľa biela. Vyskytujú sa na živných hlbokých pôdach a v bylinnom podraste dominujú Petasites albus, spolu s pridruženými Athyrium filix-femina, Dryopteris filixmas, Milium effusum, Stellaria nemorum, Melandrium sylvestre, a iné. Tieto lesy pokrývajú predovšetkým severovýchodné podhrebeňové svahy a závery doliniek na strane Žilinskej kotliny. Ďalším typom sú kyslomilné bukové lesy, ktoré zaberajú rozsiahle plošné zastúpenie. Na vápencový substrát sú viazané vápnomilné bukové lesy. Tento druh tvoria najmä deformované bučiny nízkeho vzrastu na JV svahoch, s bohatou prímesou jarabiny mukyňovej a zakrpateného smreka. Majú pôdoochrannú funkciu, pretože spevňujú karbonátové sutiny. V synúzií podrastu dominujú kalcifilné dealpínske druhy (Sesleria varia, Carex alba, Carduus glaucinus) a Vincetoxicum hirundinaria. Tieto lesy prechádzajú plynule do riedkych mukyňových lesov alebo reliktných borín na vápencových hrebienkoch. Významný je výskyt javorovo – bukových a lipovo – javorových sutinových lesov. Tieto spevňujú karbonátové sutiny na vypuklých svahoch predovšetkým na východných a juhovýchodných svahoch. Tvorí ich zmes buka, javora horského, vzácne lipy veľkolistej. Osobité spoločenstvá lesov rastú na kyslom kremencovom podloží. Ide o bukovo – jedľové lesy s produkčne vyspelými a tvárnymi kombináciami jedle, buka a smreka na mohutných zarastených sutinách. Vyskytujú sa v údolnej časti na západnom svahu v susedstve pobrežných porastov. Sú charakteristické najbohatším podrastom s lieskou a v bylinnej synúzii často dominujú Rubus hirtus, Dryopteris filix-mas a Dryopteris carthusiana agg. Špecifickými sú tiež kyslomilné lesy tvorené rôznymi kombináciami smreka, borovice lesnej, brezy a buka, ktoré boli pravdepodobne zasiahnuté valachmi a ich drevinové zloženie bolo čiastočne zmenené. Sú to lesy na vypuklých svahoch s chudobnou bylinnou vegetáciou a zvyčajne bez podrastu. V bylinnej synúzií je časté zastúpenie Vaccinium myrtillus a Avenella flexuosa, miestami aj Calamagrostis arundinacea. 

Fauna

Na výsledky výskumu Ložeka (1986) nadviazala Vavrová (2014). V NPR Kozol vo vzorke 364 exemplárov mäkkýšov zistila zastúpenie 28 druhov, medzi nimi aj zraniteľné druhy Faustina cingullela a Pupilla sterii. 
Na území NPR Kozol zistil Hlôška (2013 a 2014) 5 druhov drobných zemných cicavcov z radu hlodavcov a 4 druhy z radu hmyzožravcov. Hodno spomenúť aspoň druhy: pĺšik lieskový (Muscardinus avellanarius), dulovnica väčšia (Neomys fodiens), piskor vrchovský (Sorex alpinus) a hraboš tatranský (Microtus tatricus). Okrem Hlôškom zistených druhov bol zistený aj plch veľký (Glis glis, Židek in ISTB).
Z vtákov boli na území Kozla zistené najmä druhy starších lesov, napr. sova obyčajná (Strix aluco), sova dlhochvostá (Strix uralensis), sluka hôrna (Scolopax rusticola), holub plúžik (Columba oenas), z ďatľov ďateľ veľký (Dendrocopos major), ďateľ bielochrbtý (Dendrocopos leucotos), tesár čierny (Drycopus martius), ďubník trojprstý (Picoides tridactylus), z dravcov sokol myšiar (Falco tinnunculus), sokol sťahovavý (Falco peregrinus), orol skalný (Aquila chrysaetos), jastrab veľký (Accipiter gentilis), jastrab krahulec (Accipiter nisus).
Šelmy na území NPR Kozol zastupuje líška hrdzavá (Vulpes vulpes), jazvec obyčajný (Meles meles), rys ostrovid (Lynx lynx), medveď hnedý (Ursus arctos). Z netopierov zistil na území NPR Hapl (2013, 2014) nasledovné druhy: netopier brvitý (Myotis emarginatus), netopier riasnatý (Myotis nattereri), netopier veľký (Myotis myotis), netopier fúzatý (Myotis mystacinus), podkovár malý (Rhinolophus hipposideros), ucháč svetlý (Plecotus auritus), večernica pestrá (Vespertilio murinus), raniak hrdzavý (Nyctalus noctula).
Z obojživelníkov boli v Kozli zaznamenané salamandra škvrnitá (Salamandra salamandra) a skokan hnedý (Rana temporaria). 

1.6.2. Stručný opis predmetu ochrany 

Národná prírodná rezervácia Kozol bola vyhlásená „za účelom ochrany zachovalých a cenných geobiocenóz v oblasti Lúčanskej Malej Fatry, dôležitých z vedeckovýskumného, náučného a kultúrnovýchovného hľadiska“. V súčasnosti je predmetom ochrany najmä zachovalý komplex pôvodných bučín. Nachádzajú sa tu biotopy európskeho významu Ls5.1 (9130) Bukové a jedľovo-bukové kvetnaté lesy, Ls5.2 (9110) Kyslomilné bukové lesy, Ls5.3 (9140) Javorovo-bukové horské lesy, Ls5.4 (9150) Vápnomilné bukové lesy, Sk1 (8210) Karbonátové skalné steny so štrbinovou vegetáciou, Ls4 (9180*) Lipovo-javorové sutinové lesy, Sk6 (8160*) Nespevnené karbonátové skalné sutiny v montánnom až alpínskom stupni,  a Tr1 (6210) Suchomilné travinnobylinné a krovinové porasty na vápnitom substráte. Okrem uvedených predmetov ochrany tu boli zaznamenané aj biotopy Pi5 (6110*) Pionierske porasty zväzu Alysso-Sedion albi na plytkých karbonátových a bázických substrátoch. 
Druh poniklec slovenský (Pulsatilla slavica), údaj z roku 1985, v území nebol už niekoľko rokov potvrdený a navrhujeme jeho vyčlenenie z predmetov ochrany. Na doplnenie medzi predmety ochrany navrhujeme druh európskeho významu črievičník papučkový (Cypripedium calceolus).
Predmetom ochrany územia sú nasledovné druhy európskeho významu: fúzač alpský (Rosalia alpina), rys ostrovid (Lynx lynx), medveď hnedý (Ursus arctos), vlk dravý (Canis lupus) a druh národného významu jasoň červenooký (Parnassius apollo).

1.6.3. Hodnotenie stavu predmetu ochrany, stanovenie priorít ochrany 

Môžeme vo všeobecnosti konštatovať, že stav predmetov ochrany je dobrý (priaznivý). Čo sa týka lesných biotopov, tieto sú takmer v optime, dokonca severná časť Kozla bola zaradená do perspektívneho pralesového zvyšku kategórie C podľa hodnotenia organizácie FSC Slovensko v projekte „Ochrana pralesov Slovenska“. Dve menšie lesné lokality sú nepôvodné monokultúry (viď. mapka lesných biotopov). V bezzásahovom režime bude nutné dlhšie časové obdobie, aby na týchto lokalitách vznikol pôvodný les. V časti lesných porastov, najmä v nižších partiách je stále poznať vplyvy dávnejšej ľudskej činnosti. Predpokladáme, že bezzásahovým režimom sa tieto kvalitatívne rozdiely postupne zotrú a plocha pralesového zvyšku sa postupne rozšíri na celé územie Kozla.
Dochádza k zarastaniu biotopov s výskytom jasoňa červenookého malofatranského náletovými drevinami a tým k zhoršovaniu stavu jeho populácií. Dochádza k zmenšovaniu plochy vhodného biotopu pod 10 ha, čo je dôležitá medzná hodnota pre hodnotenie stavu druhu (Kulfan in Polák & Saxa, 2005). Dochádza k uzatváraniu otvorených koridov pre voľné preletovanie imág k nektáronosným bylinám pod šírku 20 m. Centrum lokality je aktívnou suťou a zarastanie drevinami tu zrejme nehrozí, rozloha tejto plochy je však už príliš malá pre dlhodobé zachovanie druhu.
Nelesné biotopy sa nachádzajú na extrémnych stanovištiach - strmé holé skalné steny a pohyblivé sutiny, strmé svahy s plytkou skeletnatou pôdou, v minulosti ovplyvnených pasením. Tieto podmienky spomaľujú sukcesiu a umožňujú zachovanie biotopov v pomerne dlhom časovom rozsahu. Aj tu však môžeme pozorovať pomalú sukcesiu. Dochádza k pomalej ale postupujúcej stabilizácii sutín a ich zazemňovaniu, v dôsledku zatienenia travinnobylinnej vegetácie šíriacimi sa drevinami sa zvyšuje zápoj bylín a nárast živín v pôde. K tomu prispievajú aj zmenené klimatické podmienky. Tento proces bude potrebné sledovať a navrhnúť opatrenia, vedúce k zachovaniu predmetu ochrany, potrebné k udržaniu bezlesia.
1.6.4. Hodnotenie ďalších osobitných záujmov ochrany prírody a krajiny v území 

Z ďalších ochranársky významných druhov, vyskytujúcich sa v NPR Kozol, možno spomenúť aspoň: Muscardinus avellanarius, Glis glis, Columba oenas, Accipiter gentilis, Accipiter nisus.
Z chránených druhov rastlín sa tu vyskytujú prilbovka červená ( Cephalanthera rubra), jazyk jelení (Phyllitis scolopendryum), vemenníček zelený (Coeloglossum viride), kruštík širokolistý (Epipactis helleborine), päťprstnica voňavá (Gymnadenia odoratissima), hmyzovník muchovitý (Ophrys insectifera), vstavač mužský (Orchis mascula), pavstavač hlavatý (Traunsteinera globosa), starček tôňomilný (Senecio umbrosus), soldanelka karpatská (Soldanella carpatica), prvosienka holá (Primula auricula) a kruštík tmavočervený (Epipactis atrorubens). Ochrana ich biotopu a stav populácií je zabezpečený starostlivosťou o ich biotopy a je priaznivý.
1.7. Výsledky komplexného zisťovania stavu lesa 
Na území NPR Kozol sa nachádzajú nasledovné lesné dielce: LC Turie, JPRL 338, 339a, 339b, 339c, 351a  a LC Rajecké Teplice, JPRL 2276, 2277, 2278. Všetky uvedené lesné dielce sú v kategórii „ochranné lesy“. Na území sa nachádza aj funkčná plocha N35. Veková štruktúra lesných porastov sa pohybuje v rozmedzí 140 – 175 rokov. Na zanedbateľnej výmere 0,64 ha v JPRL 339c sa nachádza nepôvodná 30 ročná smrekovcová monokultúra. 
Pre lesné dielce, nachádzajúce sa v území Kozla stanovuje platný program starostlivosti o les bezzásahový režim. Takýto režim je plne v súlade so záujmami ochrany prírody, v prospech podpory prirodzeného vývoja lesných biocenóz v zmysle pralesnej dynamiky.

2. Socioekonomické pomery (využívanie územia a jeho okolia) pozitívne a negatívne faktory) 
V rámci lesného hospodárstva treba zdôrazniť, že v súčasnosti nie je žiadna časť porastov priamo ovplyvňovaná hospodárením. Je ale pravdepodobné, že juhozápadné svahy boli ovplyvnené čiastočným vyberaním drevín, pretože ide miestami o takmer čisté smrečiny. Celá plocha rezervácie je v správe Lesov Slovenskej republiky, nie je teda predpoklad vzniku tlaku na obhospodarovanie územia. Je možné, že monokultúrne časti porastov budú postihnuté kalamitou a vzniknutú situáciu bude nutné riešiť. Pre potreby zámerov ochrany prírody by ale ideálnym riešením bolo v lesných porastoch zachovať bezzásahový režim.
2.1. Historický kontext 

V 19 – 20. storočí ovplyvňovalo rastlinstvo pasenie oviec na južných svahoch Kozla. Kvalitná vápencová pastva umožňovala pastierom hnať ovce do najneprístupnejších partií lesa a na trávnaté sutinové svahy. Rozvinuté pasenia tak po desaťročia ovplyvňovalo najmä redšie lesy a porasty drevín striedajúce sa s menšími lúčkami. Postupným ničením lesíkov vznikli spájajúce priehony. Po odstránení (zaniknutí) lesného porastu sa na dolomitických vápencoch urýchlil rozpad a vznikali sutinové jazyky. Keďže terén južných svahov je strmý a pôda plytká, nevznikali rozsiahlejšie hole a postupne sa medzi skalkami a skupinami stromov obnovovala trávovitá vegetácia. Pri upevňovaní sutí podľa veľkosti zrna dochádza k vývoju rôznych spoločenstiev. MAGIC (1985) konštatuje, že pasenie prispelo k druhovej zmene a ústupu porastov na vápencových svahoch Kozla. Obnovu svetlomilných drevín ovplyvňovala aj vysoká hustá bylinná vegetácia na hlbokých živných pôdach. Prirodzená afinita buka na vápnité pôdy, a jedle so smrekom na pôdy kyslejšie a vlhkejšie pôdy, podnietili vznik dnešných listnatých bučín na vápenci a ihličnatých porastov na kremencoch. Dôsledkom pasenia a výrubu stromov je však značný ústup jedle, ktorá sa uchovala hlavne na kyslom podloží pri okraji rezervácie, kde sú ale zachované hodnotné pralesovité porasty. Bola využívaná aj lesnými hospodármi na výrobu šindľov. MAGICA (1985) hovorí, že pasenie oviec a dobytka tu skončilo pred 10 – 15 rokmi podľa miestnych obyvateľov (teda asi pred 30 – 40 rokmi od dnešnej doby). Ako pozostatok pastvy môžeme pozorovať na južných svahoch sekundárnu sukcesiu prinavracania bučín na suché trávnaté porasty, vrstevnicovú stupňovitosť svahu po pasúcom sa dobytku, výmladkové deformované bučiny a mukyňové lesy, a tiež stromy poškodené ohryzom.  

V súvislosti s potenciálnym využitím územia v súčasnosti a budúcnosti je relevantné územné plánovanie. NPR Kozol zasahuje katastrálne územia dvoch obcí – Poluvsie nad Rajčiankou a Turie.

Nakoľko obec Turie nemá spracovanú územnoplánovaciu dokumentáciu na úrovni katastrálneho územia, platia pre ňu regulatívy z platného územného plánu Veľkého územného celku Žilinský kraj (spracoval: Ing. Arch. Pavel Kropitz - AAA – KROPITZ, Ing. Arch. Marián Pivarči -  IPK, URKEA s.r.o., Banská Bystrica, september 1998).

Dokumentácia stanovuje v kapitole 3.1. Záväzné regulatívy funkčného a priestorového usporiadania územia - časti 4. V oblasti usporiadania územia z hľadiska ekologických aspektov, ochrany prírody a ochrany pôdneho fondu:
Bod 4.1.2 rešpektovať prvky územného systému ekologickej stability kraja a ich funkčný význam v kategóriách  a to biocentrá nadregionálneho významu vrátene územia NPR Kozol.

Bod 4.3.1 dodržiavať pri hospodárskom využívaní území začlenených medzi prvky územného systému ekologickej stability podmienky pre chránené územia (vyhlásené a navrhované na vyhlásenie) podľa osobitných predpisov o ochrane prírody a krajiny, kategórie a stupňa ochrany.

Dokumentácia bola dopĺňaná Zmenami a doplnkami 1 (spracoval: Ing. Arch. Pavel Kropitz, Ing. Arch. Marián Pivarči, jún 2005), pričom podmienky v oblasti ochrany prírody boli spresnené regulatívom  4.3.6 pre navrhované územia európskeho významu -  zosúladiť spôsob ich využívania tak, aby nedošlo k ohrozeniu predmetu ochrany. 

Ďalšie dopracované Zmeny a doplnky 2-4 nijakým spôsobom nemenili  podmienky pre funkčné a priestorové usporiadanie územia.

Obec Poluvsie nad Rajčiankou má platnú územnoplánovaciu dokumentáciu, je riešené v rámci ÚPN sídelného útvaru Rajecké Teplice  (spracoval: Ing. arch. Marián Pivarči, Inžiniersko-projektová kancelária, 1998). Uvedená dokumentácia je v súlade s limitmi vyplývajúcimi z platného územného plánu Veľkého územného celku Žilinský kraj (uvádzaný vyššie).
Uvedený dokument v kapitole Záväzné regulatívy a limity pre rozvoj sídla a jeho administratívneho územia -  časti A: Ekologické regulatívy: 

Bod 1 uvádza, že stavebnú a hospodársku činnosť je potrebné vykonávať v súlade so Zákonom o ochrane prírody a krajiny,

Bod 2  uvádza, že je potrebné rešpektovať prvky územného systému ekologickej stability a vytvoriť podmienky pre ich funkčnosť a to najmä pre biocentrum regionálneho významu NPR Kozol. 
Táto dokumentácia bola dopĺňaná Zmenami a doplnkami 1-10, ktoré sa vzťahujú na územia bez súvislosti s územím NPR Kozol.

Z uvedeného vyplýva, že rozvojové aktivity sú z tejto lokality vylúčené.
2.2. Stručný opis aktuálneho stavu 
NPR Kozol je z väčšej časti tvorený pôvodnými lesnými spoločenstvami. Tieto sú v stave približujúcemu sa optimu, aj keď niektoré časti týchto porastov majú mierne pozmenené drevinové zloženie vplyvom ľudskej činnosti. Lesy sú prevažne bukové, s prímesou jedle a smreka, miestami borovice, brezy, mukyne. Buky sú pomiestne výmladkové, ako dôsledok pastvy v minulosti. Na severných svahoch je evidovaný pralesový zvyšok, teda lesný porast najvyššej kvality. V dvoch malých častiach sa nachádzajú mladšie nepôvodné lesy, prevažne smrekovcové a smrekové monokultúry. Vrcholová skalnatá časť je bezlesná. V tejto časti má vegetácia tendenciu plochu postupne obsadzovať náletom krov, čo ale nie je v záujme zachovania predmetu ochrany v týchto častiach Kozla (lokalita výskytu jasoňa červenookého malofatranského). 
Na základe výsledkov monitoringu môžeme konštatovať, že skalné i travinnobylinné biotopy sa nachádzajú v priaznivom stave. Travinnobylinné biotopy môžu byť ohrozené pomaly nastupujúcou sukcesiou. 
2.3. Návrh zásad a opatrení využívania územia a jeho okolia z hľadiska cieľov ochrany 

V lesných porastoch je bezzásahový režim najlepšou voľbou. Malé plochy mladých monokultúrnych porastov by potrebovali prebierku za účelom podpory obnovy pôvodného drevinového zloženia, ide však o plošne zanedbateľné územia, kde je predpoklad, že k požadovanej zmene dôjde aj postupne samovývojom.

Vrcholová plocha bezlesia je náchylná na zarastanie náletovými krami, tu je v záujme podpory nelesných biotopov a biotopu druhu Parnassius apollo žiadúci občasný výrub týchto náletov v centrálnej časti na SZ a JV od sutín (cca 1x za 10 rokov, prípadne podľa potreby). Ďalej je potrebné rozšíriť koridory na prelietavanie imág k nektáronosným bylinám na šírku aspoň 20 m - jedná sa najmä o vrcholové časti na západe a severovýchode bezlesia (výrub 1 krát za 10 rokov). Navrhovaný rozsah prvého výrubu je 80-100 m. Tento postup je v zhode aj s postupom starostlivosti o travinnobylinné biotopy, ktoré sú predmetom ochrany v území. Ich stav bude potrebné sledovať a v prípade zhoršenia stavu – zníženie výmery, zmena druhového zloženia, bude potrebné navrhnúť opatrenia. 
Výruby je potrebné realizovať v jesennom období (september – október). Vyrúbané kry a stromy odporúčame nenechávať na mieste, ale ich odtiahnuť na okraj plochy bezlesia alebo ešte lepšie do lesa. Pri ťahaní drevnej hmoty z výrubov je nutné dbať na to, aby nedochádzalo k poškodzovaniu živnej rastliny druhu Parnassius apollo - rozchodníka. Pre uloženie hmoty odporúčame voliť podľa možnosti bukový les, aby vyrúbané smreky nepôsobili ako atraktant podkôrneho hmyzu. Vlastný spôsob realizácie opatrení v rámci EFP2, spočívajúcich v preriedení sukcesných drevín pre zachovanie populácie jasoňa červenookého (Parnassius apollo), bude vždy konzultovaný so správcom pozemku, termín zásahu bude správcovi dopredu oznámený. Následne sa dohodne spôsob realizácie vlastného zásahu, ako aj nakladanie s biomasou vzniknutou po odstránení sukcesných drevín. Nakoľko zásah nebude realizovaný pravidelne a v súčasnosti nie je možné predpokladať prítomnosť škodcov, ktoré sa tu môžu vyskytnúť v ďalších rokoch, detaily tejto činnosti musia byť vopred prekonzultované so správcom a prispôsobené aktuálnemu stavu škodcov v lesných porastoch.

Predmetom výrubov by mali byť hlavne nízke stromky buka a smreka, prípadne iné dreviny, napr. borievka, nie je potrebné rúbať vzrastlé stromy. Na mape č. 6.6. je zobrazená lokalizácia výrubu, nie je však potrebné vyrúbať všetky vzrastlé stromy na vyznačených lokalitách. 
Navrhnutý postup je v zhode aj s postupom starostlivosti o travinnobylinné biotopy, ktoré sú predmetom ochrany v území. Ich stav bude potrebné sledovať a v prípade zhoršenia stavu – zníženie výmery, zmena druhového zloženia, bude potrebné navrhnúť ďalšie opatrenia. Tento postup bude predmetom revízií a ich výsledkov.
V ochrannom pásme, ktoré je vymedzené v zmysle § 17 zákona č. 543/2002 Z. z. o ochrane prírody a krajiny v znení neskorších predpisov, do 100 metrov od hranice rezervácie, platí 3. stupeň ochrany, ktorý je postačujúci a nie je potrebné jeho navyšovanie.

3. Ciele starostlivosti a opatrenia na ich dosiahnutie 

3.1. Stanovenie dlhodobých cieľov starostlivosti v nadväznosti na ekologicko-funkčné priestory a zóny
Dlhodobý cieľ: 

1. Zachovanie predmetov ochrany územia v priaznivom stave v EFP1. 
2. Zachovanie a zlepšenie stavu predmetov ochrany v EFP2. 
V zmysle výsledkov mapovania lesných biotopov, nelesných biotopov a výskytu lokalít chránených živočíchov boli vylíšené dva ekologicko funkčné priestory. 
Prvý ekologicko-funkčný priestor (EFP1) – Lesné biotopy – predstavuje plochu lesa na území Kozla, kde je nutné zachovať bezzásahový režim. Zahŕňa všetky lesné biotopy tvoriace predmet ochrany územia a má výmeru 78,37 ha. 

Druhý ekologicko-funkčný priestor (EFP2) – Nelesné biotopy – je plocha bezlesia vo vrcholovej časti Kozla, kde je nutné realizovať napriek 5. stupňu ochrany občasný výrub týchto náletov (cca 1x za 10 rokov, prípadne podľa potreby). Toto bude realizované prostredníctvom určenia príslušným orgánom ochrany prírody. Z dôvodu, že predpokladaný zásah bude 3x za 30 rokov, nenavrhujeme zníženie stupňa ochrany prírody v tomto území. Výmera EFP2 je 13,21 ha.
3.2. Stanovenie operatívnych cieľov v nadväznosti na ekologicko-funkčné priestory a zóny 

Dlhodobý cieľ č. 1: Zachovanie predmetov ochrany územia v priaznivom stave v EFP1. 
Operatívny cieľ č. 1.1: Zachovanie existujúceho pralesového zvyšku a jeho rozšírenie aj do ostatných častí NPR (EFP1).
Dlhodobý cieľ č. 2: Zachovanie a zlepšenie stavu predmetov ochrany v EFP2.

Operatívny cieľ č. 2.1: Udržiavanie nelesných spoločenstiev v NPR Kozol v priaznivom stave (EFP2).

Operatívny cieľ č. 2.2: Zlepšenie stavu biotopu jasoňa červenookého (EFP2).
3.3. Rámcové plánovanie a modely hospodárenia pre lesné biotopy
Program starostlivosti o lesy pre Kozol je platný pre roky 2015 – 2024. Pre lesné dielce, nachádzajúce sa v území Kozla stanovuje bezzásahový režim. Takýto režim je plne v súlade so záujmami ochrany prírody, v prospech podpory prirodzeného vývoja lesných biocenóz v zmysle pralesnej dynamiky.

3.4. Navrhované opatrenia, stanovenie harmonogramu ich plnenia, určenie subjektu zodpovedného za ich plnenie.
Návrh opatrení je graficky znázornený v prílohe 6.6. Mapa navrhovaných opatrení starostlivosti. 
	1.Dlhodobý cieľ: Zachovanie predmetov ochrany územia v priaznivom stave v EFP1.

	                            

	1.1. Operatívny cieľ:    Zachovanie existujúceho pralesového zvyšku a jeho rozšírenie aj do ostatných častí NPR

 Premena nepôvodných častí lesných porastov na prírode blízke lesné spoločenstvá

	Merateľný indikátor plnenia: zvýšená výmera biotopov v pralesnom charaktere v m2 v ostatných častiach NPR, zachovaný priaznivý stav lesných biotopov a na ne viazaných druhov živočíchov

	Číslo opatrenia
	Opis opatrenia
	Výstup/

merateľný indikátor plnenia opatrenia
	Predpokladaný termín realizácie
	Zodpovednosť
	Predpokladaný spôsob financovania
	EFP

	1.1.1.
	Udržiavanie bezzásahového režimu na lesných pozemkoch NPR Kozol
	Zachovaná výmera biotopov v bezzásahovom režime
	Termín trvalý
	 Lesy SR 
	ŠOP SR, ŠF, PPA
	EFP 1

	1.1.2.
	Monitoring pralesového zvyšku a lesných biotopov v NPR Kozol


	správa z monitoringu a záznamy v KIMS, zhodnotený stav biotopov
	Termín trvalý
	ŠOP SR
	ŠOP SR, ŠF, PPA
	EFP 1

	1.1.3.
	Prechod súčasných lesných porastov na pralesový charakter na celom lesnom území Kozla a udržiavanie bezzásahového režimu 
	Zvýšená výmera biotopov v pralesovom charaktere
	Termín trvalý
	 Lesy SR 
	ŠOP SR, ŠF, PPA
	EFP 1

	1.1.4.
	Účasť na prerokovaniach PSoL, presadzovanie bezzásahového režimu prostredníctvom orgánu ochrany prírody
	PSoL s režimom bezzásahu
	Po skončení platnosti PSoL
	ŠOP SR, orgán OP
	ŠOP SR, ŠF, PPA
	EFP 1

	2.Dlhodobý cieľ: Zachovanie a zlepšenie stavu predmetov ochrany v EFP2.

	2.1. Operatívny cieľ:     Udržiavanie nelesných spoločenstiev v NPR Kozol v priaznivom stave.

	Merateľný indikátor plnenia: zachovanie priaznivého stavu nelesných biotopov v rámci EFP2

	Opatrenia:

	Číslo opatrenia

	Výstup/

merateľný indikátor plnenia opatrenia
	Predpokladaný termín realizácie
	Zodpovednosť
	Predpokladaný spôsob financovania
	EFP

	2.1.1.
	Vybaviť výnimku z územnej ochrany (5.stupeň) na zabezpečenie odstránenia náletov na vymedzených plochách
	Výnimka na realizáciu 
	V čase schválenia PS
	ŠOP SR, orgán OP
	ŠOP SR,
	EFP 2

	2.1.2.
	Zabránenie zarastania nelesnej plochy drevinami – odstraňovanie nežiaducich náletov v jesennom období s následným odstránením biomasy
	Výmera nelesných biotopov zachovaná, biotopy v priaznivom stave
	cca 1x za 10 rokov
	ŠOP SR, orgán OP
	ŠOP SR, ŠF
	EFP 2

	2.1.3.
	Sledovanie stavu travinno-bylinných biotopov a následný návrh opatrení v prípade zhoršenia ich stavu
	zhodnotený stav biotopov, vyplnený formulár v KIMS z monitoringu
	cca 1x za 3 roky
	ŠOP SR, orgán OP
	ŠOP SR, ŠF
	EFP 2

	2.1.4.
	Návrh na zrušenie druhu  Pulsatilla slavica ako predmetu ochrany ÚEV Kozol
	Oprava v SDF
	v čase ďalšieho reportovacieho obdobia
	ŠOP SR, orgán OP
	ŠOP SR
	EFP2

	2.2. Operatívny cieľ:     Zlepšenie stavu biotopu jasoňa červenookého

	Merateľný indikátor plnenia: zlepšenie stavu populácie jasoňa červenookého (dosiahnutý priaznivý stav) a vytvorenie vhodných podmienok pre jeho ďalšiu existenciu v rámci EFP2

	Opatrenia:

	Číslo opatrenia
	Opis opatrenia
	Výstup/

merateľný indikátor plnenia opatrenia
	Predpokladaný termín realizácie
	Zodpovednosť
	Predpokladaný spôsob financovania
	EFP

	2.2.1.
	Zabránenie zarastania nelesnej plochy drevinami odstránením náletu a sukcesných drevín a vytvorenie migračných koridorov odstránením nežiaducich náletov v jesennom období, aj s následným odstránením biomasy z lokality. 

Všetky zásahy budú realizované pod dohľadom pracovníkov Správy NP Malá Fatra.
	zlepšenie stavu biotopu a populácie  jasoňa 
	cca 1x za 10 rokov
	ŠOP SR, orgán OP
	ŠOP SR, ŠF
	EFP 2

	2.2.2.
	Monitoring populácie jasoňa červenookého
	Správa  z monitoringu druhu, vyplnený formulár v KIMS, údaje o stave druhu
	cca 1x za 2 roky
	ŠOP SR, 
	ŠOP SR, ŠF
	EFP 2


 4. Spôsob vyhodnocovania plnenia programu starostlivosti 

Každých 5 rokov bude zvolaná revízia chráneného územia za účasti vlastníkov, užívateľov, správcov a zástupcov. príslušných obcí. Navrhujeme aj prítomnosť vedcov a odborníkov – znalcov územia. Predmetom revízie bude:

1. zistenie stavu územia, 

2. zistenie stavu jednotlivých predmetov jeho ochrany,
3. plnenie PS podľa jednotlivých navrhovaných opatrení. 

Výsledkom bude zápisnica s: 

1. výsledkami revízie – podľa horeuvedených bodov, 

2. pripomienkami zúčastnených k opatreniam, 

3. návrhmi zúčastnených k jednotlivým opatreniam,
4. prípadné návrhy nových opatrení,
5. zhodnotenie funkčnosti samotného programu starostlivosti a návrh na jeho pokračovanie alebo prepracovanie, prípadne dopracovanie, 

6. stanovená bude zodpovednosť za ďalší priebeh realizácie PS, zapracovanie a realizáciu návrhov nových opatrení a úloh, prípadne zmenu jestvujúcich.
Revízia v prípade potreby môže byť zvolaná i častejšie, napr. v prípade zhoršenia stavu územia, zhoršenia stavu predmetov jeho ochrany, v prípade prírodných zmien, nepovolených zásahov a podobne.
Ak je to potrebné pre stanovenie stavu predmetov ochrany môže mať aj niekoľko etáp počas roka, vzhľadom na ich rozdielne životné cykly a sezónne aspekty.

